ORDE do 15 de setembro de 2008 pola que se aproba, con carácter parcial, o Plan Xeral de Ordenación Municipal do Concello de Paderne de Allariz (Ourense).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 21/10/2008

I. Antecedentes.
1. Mediante Orde do 28-12-2006 esta consellería acordou, de conformidade co artigo 85.5º b) da Lei 9/2002, do 30 de decembro, de ordenación urbanística e protección do medio rural de Galicia (LOUG), non outorgar a aprobación definitiva do Plan Xeral de Ordenación Municipal (PXOM) do Concello de Paderne de Allariz (Ourense) mentres non se realizasen as modificacións necesarias para corrixir as deficiencias que a propia orde establecía.
2. Con data do 3-3-2008 a Dirección Xeral de Patrimonio Cultural da Consellería de Cultura e Deporte emite informe favorable ao PXOM do Concello de Paderne de Allariz, establecendo unha serie de correccións.
3. O Pleno do Concello de Paderne de Allariz aprobou o 5-6-2008 as modificacións introducidas no PXOM, logo dos informes emitidos polos servizos técnico e xurídico, con datas 19-5-2008 e 12-5-2008 respectivamente.
4. O expediente municipal foi remitido a esta consellería para resolver sobre a súa aprobación definitiva mediante escrito que tivo entrada en rexistro o 20-6-2008.
5. Con data de rexistro de entrada do 6-8-2008, o Concello de Paderne de Allariz remite a esta consellería o informe da Subdirección General de Infraestruturas e Normativa Técnica (Dirección Xeral de Telecomunicacións) do Ministerio de Industria, Turismo e Comercio, emitido para os efectos do previsto no artigo 26.2º da Lei 32/2003, xeral de telecomunicacións, con data do 18-7-2008.
II. Consideracións e fundamentación.
Logo de analizar a documentación remitida polo Concello de Paderne de Allariz, así como os restantes antecedentes existentes no expediente administrativo, emítese o seguinte informe:
II.1. A Dirección Xeral de Ordenación do Territorio e Urbanismo eleva un informe-proposta, que se subscribe nos seus xustos termos, e no que se fan as seguintes consideracións:
1. No PXOM aprobado polo concello o 5-6-2008 aparecen corrixidas a maior parte das deficiencias sinaladas na Orde do 28-12-2006. Non obstante, permanecen outros incumprimentos que se detallan a seguir:
-O ámbito de solo urbanizable non delimitado de uso industrial (UNDI) situado ao suroeste de Solveira ten como límite a liña que separa os termos municipais de Paderne de Allariz e San Cibrao das Viñas, cando neste último os terreos lindeiros están clasificados polo vixente PXOM como solo rústico de protección agropecuaria e forestal. Non existe, pois, ningún elemento físico ou natural territorialmente recoñecible que sirva como límite entre dúas clasificacións de solo diferentes, en contra do que establece o artigo 49.2º da LOUG. Ademais, a delimitación do antedito UNDI non garda correspondencia coa delimitación do proxecto sectorial do campus industrial de Paderne de Allariz, tramitado pola Consellería de Vivenda e Solo (DOG nº 125, do 30 de xuño de 2008).
-O número 6.3.3 da normativa do PXOM recolle a posibilidade de que os plans de sectorización definan o uso global do ámbito que desenvolvan, o cal vai en contra dos artigos 58 e 66 da LOUG, segundo os cales a fixación dos usos globais en solo urbanizable non delimitado lle corresponde ao PXOM, debendo os plans de sectorización respectar a estrutura de ordenación e os criterios básicos establecidos por aquel.
2. A circunstancia expresada no primeiro punto do número anterior dáse tamén no solo urbanizable UNDI limítrofe co Concello de Taboadela, cuxo PXOM (aprobado definitivamente de xeito parcial o 11-7-2008) clasifica os terreos lindeiros como solo rústico de protección forestal e agropecuaria.
3. En relación co indicado nos números anteriores, cómpre destacar que tal como se expresa nos números 4.2-4º e 5.3.2.1 da memoria do PXOM, a clasificación do solo urbanizable non delimitado (residencial e industrial) na zona oeste de Paderne de Allariz fundaméntase nas actuacións de carácter supramunicipal que desenvolve a Consellería de Vivenda e Solo. A este respecto debe indicarse que o Plan Territorial Integrado (PTI) do Val de Rabeda, que se atopa na actualidade pendente de informe da Dirección Xeral de Urbanismo, non recolle as mesmas delimitacións nin usos que os que prevé o PXOM de Paderne de Allariz que se somete a aprobación definitiva, existindo entre ambos os documentos varias diverxencias. Sen prexuízo de que os instrumentos de ordenación do territorio, como os PTI, teñen atribuída legalmente a posibilidade de impoñer as súas determinacións sobre as do planeamento urbanístico municipal, e que, polo tanto, a aprobación do PXOM de Paderne de Allariz, tal como foi
remitido, non inviabilizaría as actuacións supramunicipais en marcha, o certo é que esa solución implicaría a necesidade de tramitar futuras modificacións do citado PXOM, o que pode evitarse en atención ao principio de economía procesal.
Particularmente, é preciso destacar que o PXOM aprobado o 5-6-2008 introduce modificacións respecto do PXOM que foi obxecto da Orde do 28-12-2006, que non están motivadas polas obrigas que impón a dita orde nin se atopan xustificadas nos documentos do PXOM. Estas modificacións consisten no cambio de uso (de industrial a agropecuario) dun ámbito de solo urbanizable non delimitado situado entre os ríos Barbaña e Cerdeiriño, así como a ampliación do citado ámbito cara ao leste, sobre terreos que anteriormente estaban clasificados como solo rústico.
4. O informe da Subdirección General de Infraestructuras y Normativa Técnica do Ministerio de Industria, Turismo y Comercio foi emitido en base ao artigo 26.2º da Lei 32/2003, xeral de telecomunicacións, segundo o cal a Administración Xeral do Estado debe informar sobre as necesidades de redes públicas de comunicacións electrónicas, e os instrumentos de planificación urbanística deberán recoller esas necesidades. Aínda que o informe emitido non expresa as devanditas necesidades, si indica que se debe modificar o artigo 4.5.6 da normativa urbanística do PXOM, o que se fará en cumprimento do artigo 26 da citada lei.
Co fin de dar cumprimento ao sinalado na epígrafe anterior, o contido do número 4.5.6 da normativa débese substituír polo seguinte: «Non poderán establecerse novas instalacións radioeléctricas ou modificarse as existentes cando o seu funcionamento puidese supoñer que se superen os límites de exposición recollidos no anexo II do Regulamento que establece condicións de protección do dominio público radioeléctrico, restricións ás emisións radioeléctricas e medidas de protección sanitaria fronte a emisións radioeléctricas (Real decreto 1066/2001). Para as estacións situadas en solo urbano, cando nun contorno de 100 metros existan espazos considerados sensibles (gardarías, centros de educación infantil, primaria, centros de ensino obrigatorio, centros de saúde, hospitais, parques públicos e residenciais ou centros xeriátricos), xustificarase a minimización dos niveis de exposición sobre os mesmos conforme o previsto no artigo 8.7º do citado regulamento».
5. Vistas as cuestións anteriormente expresadas, as deficiencias que presenta o PXOM de Paderne de Allariz teñen un carácter moi concreto e non impiden a aplicación coherente do resto do plan, polo que se pode aplicar a posibilidade de aprobación parcial que recolle o artigo 85.5º a) da LOUG.
II.2. De conformidade co artigo 89.1º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución.
Con base no antedito,
RESOLVO:
1º De conformidade co artigo 85.5º a) da LOUG, outorgar aprobación definitiva parcial ao PXOM de Paderne de Allariz, quedando o número 4.5.6 da normativa redactado do modo en que se indica no punto 4 anterior, e deixando en suspenso os seguintes ámbitos ou determinacións, ata que o concello emende as deficiencias expresadas no corpo desta resolución e remita o documento corrixido a esta consellería para a súa aprobación definitiva:
-Os ámbitos de solo urbanizable non delimitado de uso industrial (UNDI) ou residencial (UNDR) situados na zona oeste do concello, para que a súa clasificación se axuste ao contido do PTI do Val de Rabeda que está a tramitar a Xunta de Galicia.
-O ámbito de solo urbanizable non delimitado de uso agropecuario (UNDA) situado entre os ríos Barbaña e Cerdeiriño.
-O primeiro parágrafo do número 6.3.3 da normativa.
2º De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no boletín oficial da provincia a normativa e ordenanzas do plan.
3º Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 15 de setembro de 2008.
María José Caride Estévez
Conselleira de Política Territorial, Obras Públicas
e Transportes